Kitöltési útmutató

a felszámolási eljárás és a végelszámolás környezet- és természetvédelmi követelményeiről szóló 106/1995. (IX. 8.) Korm. rendelet 1. számú mellékletében meghatározott nyilatkozat kitöltéséhez, a Szabolcs-Szatmár-Bereg Megyei Kormányhivatal Nyíregyházi Járási Hivatala Környezetvédelmi és Természetvédelmi Főosztály hatósági eljárásaihoz.

Jogszabályok:

106/1995. (IX. 8.) Korm. rendelet a felszámolási eljárás és a végelszámolás környezet- és természetvédelmi követelményeiről (a továbbiakban röviden R.),

1991. évi XLIX. törvény a csődeljárásról és a felszámolási eljárásról (a továbbiakban röviden: Cstv.)

2006. évi V. törvény a cégnyilvánosságról, a bírósági cégeljárásról és a végelszámolásról (a továbbiakban röviden: Ctv.) VIII. fejezet.

A nyilatkozattételi kötelezettség:

A felszámolási eljárások során a Cstv. 31. § (1) bekezdés c) pont rendelkezik a nyilatkozattételi kötelezettségről:

*31. § (1) A felszámolás alatt álló gazdálkodó szervezet vezetője köteles:*

*c) a felszámolás kezdő időpontjától számított 15 napon belül a felszámolónak és a felszámoló útján a környezetvédelmi és természetvédelmi hatóságnak nyilatkozatot tenni arról, hogy maradtak-e fenn olyan környezeti károsodások, környezeti terhek, melyekből bírságfizetési vagy egyéb fizetési kötelezettség, a károsodások, illetve terhek rendezéséhez szükséges kiadás származhat.*

Végelszámolások esetén a Ctv. 102. § (3) bekezdése:

*102. § (3) A végelszámoló a végelszámolás közzétételétől számított tizenöt napon belül - szükség szerint - értesíti a végelszámolás megindításáról:*

*e) a környezetvédelmi és természetvédelmi hatóságot arról, hogy maradtak-e fenn olyan környezeti károsodások, környezeti terhek, melyekből bírságfizetési vagy egyéb fizetési kötelezettség, a károsodások elhárításához, illetve terhek rendezéséhez szükséges kiadás származhat.*

Felszámolási eljárásokban a környezetvédelmi nyilatkozatot a gazdálkodó szervezet vezetőjének kell kitölteni és a felszámoló útján kell megküldeni a Szabolcs-Szatmár-Bereg Megyei Kormányhivatal Nyíregyházi Járási Hivatala Környezetvédelmi és Természetvédelmi Főosztályára (4400 Nyíregyháza, Kölcsey Ferenc utca 12-14.)

Ha a felszámolási eljárást végelszámolási eljárás előzte meg, akkor a volt végelszámoló minősül a nyilatkozattételre köteles vezetőnek.

Felszámolási eljárások esetén a környezetvédelmi nyilatkozat benyújtása minden esetben kötelező, amennyiben a felszámolás kezdő időpontjától számított 15 napon belül a vezető nem nyújtja be, a Főosztály a vezetővel szemben kezdeményezi a felszámoló intézkedését.

Végelszámolások esetén a Ctv. 102. § (3) bekezdés e) pont szerint csak szükség esetén kell értesíteni a végelszámolás megindításáról a Főosztályt, mint környezetvédelmi és természetvédelmi hatóságot.

A R. 14. §-a alapján, ha az értesítés megtörténik, akkor azt a R. 1. számú melléklete szerint kell elkészíteni, ezért ilyenkor a környezetvédelmi nyilatkozatot a végelszámoló tölti ki, a tartalmi és formai követelményeknek megfelelően.

Végelszámolások esetén akkor van szükség a nyilatkozat kitöltésére és benyújtására, ha abban a végelszámoló a R. 2. § a) pontban meghatározott környezeti teherről számol be.

A környezetvédelmi nyilatkozat kitöltése:

*R. 3. § (1) A felszámolás alatt álló gazdálkodó szervezet vezetője (a továbbiakban: nyilatkozó) a gazdálkodó szervezet telephelyére, valamint székhelyére vonatkozó, a Cstv. 31. § (1) bekezdés c) pontja szerinti nyilatkozatát (a továbbiakban: nyilatkozat) a felszámoló útján a telephely és a székhely (a továbbiakban együtt: telephely) szerint illetékes környezetvédelmi hatóság számára adja meg. A nyilatkozat formai és tartalmai követelményeit az 1. számú melléklet tartalmazza.*

A környezetvédelmi nyilatkozatot valamennyi telephelyre el kell készíteni, és a nyilatkozattételi kötelezettség vonatkozásában a székhely is telephely.

Ezért ha a cégnek csak székhelye van, akkor a székhelyre kell kitölteni a nyilatkozatot, olyan módon, hogy az 1/A. rovatban feltüntetésre kerülnek a cég és a felszámolás alapadatai, az 1/B. rovatban a telephely adatainál a székhely adatait kell feltüntetni.

Amennyiben a székhelyen túl telephely/ek is létezik/nek, akkor a környezetvédelmi nyilatkozatot ki kell tölteni a székhelyre és a telephely/ekre is.

Amennyiben a székhely vagy a telephely/ek nem Szabolcs-Szatmár-Bereg Megyében találhatóak, akkor a környezetvédelmi nyilatkozatot a székhely vagy a telephely/ek szerint illetékes környezetvédelmi hatósághoz kell benyújtani.

A nyilatkozatnak a felszámolás kezdő időpontjának megfelelő állapotot kell tükrözni, ezért ha a felszámolás kezdete előtt a telephely megszűnt, arról nem kell nyilatkozni.

Telephelyként kell kezelni minden a cégjegyzékbe bejegyzett telephelyet, de valamennyi olyan telephelyet is, amelyik esetleg a cégjegyzékbe nem került feltüntetésre, de ott a cég tevékenységet végzett.

A környezetvédelmi nyilatkozat 2-5. fejezeteiben felsorolt kérdésekre a nyilatkozó köteles a valóságnak megfelelően válaszolni.

Ha valamelyik kérdésre a megadott válasz kihúzás, 0 vagy hasonló jel, ez a nyilatkozattétel elmulasztásának minősül, mert ebből nem lehet megállapítani a kérdésre adott választ.

Abban az esetben, ha valamelyik kérdés nem vonatkoztatható a cégre, akkor a választ ennek megfelelően kell megadni.

Pl. a 2.7. pontban az erdővagyon védelem nem vonatkoztatható a cégre, ezért a nyilatkozó azt a választ adja, hogy „nem volt erdővagyon”.

A 2.8. pontban „nem volt ilyen probléma”, stb.

A környezetvédelmi nyilatkozat keltezéssel és aláírással érvényes, ezért vagy eredeti aláírt példányt, vagy annak hiteles másolatát kell benyújtani.

A környezetvédelmi nyilatkozat felszámolás esetén a vezetőnek, végelszámolás esetén a végelszámolónak a törvényben előírt személyes nyilatkozata, amelyben ismeretei alapján beszámol a cég környezeti állapotáról, ezért helyette sem jogi, sem más képviselője a nyilatkozatot nem írhatja alá.

A nyilatkozatot a Főosztály a rendelkezésre álló adatok alapján elbírálja, szükség esetén felhívja a nyilatkozó vezetőt a hiányosságok pótlására, és bizonyított környezeti teher esetén az adós céget kötelező hatósági határozattal intézkedik a terhek rendezéséről, amely végrehajtásáról a felszámoló köteles gondoskodni.

A környezetvédelmi nyilatkozat tartalmi és formai követelményeit a R. 1. számú melléklete tartalmazza, ezért attól eltérő tartalmú nyilatkozat benyújtása a kötelezettség teljesítéseként nem fogadható el.